युनिव्हर्सिटी ऑफ टेक्सास ॲट ऑस्टिन

युनिव्हर्सिटी ऑफ टेक्सास ॲट ऑस्टिन तथा युटी ऑस्टिन) हे टेक्सासच्या ऑस्टिन शहरातील एक नामांकित सार्वजनिक संशोधन विद्यापीठ आहे. १८८३ मध्ये स्थापन झालेले हे विद्यापीठ युनिव्हर्सिटी ऑफ टेक्सास प्रणालीची मुख्य शाखा आहे. देशातील सर्वात मोठ्या आणि प्रतिष्ठित विद्यापीठांपैकी एक म्हणून हिची गणना होते. उत्कृष्ट शैक्षणिक दर्जा, जागतिक दर्जाचे संशोधन आणि समृद्ध सांस्कृतिक वारसा यांमुळे या विद्यापीठाला पब्लिक आयव्ही (सार्वजनिक क्षेत्रातील अग्रगण्य विद्यापीठ) हा दर्जा मिळाला आहे. परिसर या विद्यापीठाचा मुख्य परिसर ऑस्टिन शहराच्या मध्यवर्ती भागात सुमारे ४३१ एकर क्षेत्रावर पसरला असून, तेथील स्थापत्य आणि ४३० फूट उंच टेक्सास टॉवर हे येथील मुख्य आकर्षण आहे. मुख्य आवाराशिवाय विद्यापीठाचे जे.जे. पिकल रिसर्च कॅम्पस आणि राज्यातील इतर भागांत विशेष संशोधन केंद्रे आहेत. इतिहास टेक्सासच्या संविधानात उच्च दर्जाच्या शिक्षण संस्थेची तरतूद केल्यानंतर अनेक दशकानी या संस्थेची सुरुवात झाली. सुरुवातीला एकाच इमारतीतून आणि मोजक्या प्राध्यापकांपासून सुरू झालेली ही संस्था आज जागतिक स्तरावर संशोधनाचे एक प्रमुख केंद्र झाली आहे. प्रमुख विभाग विद्यापीठात अठरा मुख्य महाविद्यालये आणि विद्याशाखा आहेत, ज्यांमध्ये कॉकरेल स्कूल ऑफ इंजिनियरिंग, मॅककॉम्ब्स स्कूल ऑफ बिझनेस, युनिव्हर्सिटी ऑफ टेक्सास स्कूल ऑफ लॉ आणि डेल मेडिकल स्कूल हे विशेषकरून जगप्रसिद्ध आहेत. येथे विज्ञान, अभियांत्रिकी, व्यवस्थापन, कला आणि मानव्यविद्या या क्षेत्रांतील शेकडो पदवी आणि पदव्युत्तर अभ्यासक्रम उपलब्ध आहेत. येथील ग्रंथालय प्रणाली ही अमेरिकेतील सर्वात मोठ्या शैक्षणिक ग्रंथालयांपैकी एक असून, त्यात कोट्यवधी पुस्तके आणि दुर्मिळ दस्तऐवजांचा साठा आहे. महत्त्वपूर्ण शोध आणि आविष्कार या विद्यापीठातील संशोधकांनी अनेक क्रांतिकारी शोध लावले आहेत, ज्यांनी आधुनिक तंत्रज्ञान आणि वैद्यकीय क्षेत्रात मोलाची भर घातली आहे. १९७९ मध्ये प्राध्यापक जॉन गुडइनफ यांनी लिथियम-आयन बॅटरीमध्ये कॅथोड म्हणून लिथियम कोबाल्ट ऑक्साईडचा वापर करण्याची शोधक पद्धत विकसित केली, ज्याने आजच्या आधुनिक इलेक्ट्रॉनिक उपकरणांच्या विश्वात क्रांती घडवून आणली. सिलेक्टिव्ह लेझर सिंटरिंग तंत्रज्ञानाचा विकास /e विद्यापीठात झाला. याचा उपयोग त्रिमितिय छपाईमध्ये मोठ्या प्रमाणावर केला जातो. वैद्यकीय क्षेत्रातही, स्ट्रक्चर-आधारित लस डिझाइन प्रक्रियेत येथील संशोधकांनी महत्त्वाची भूमिका बजावली आहे, ज्याचा वापर करून आरएसव्ही आणि कोव्हिड-१९ प्रतिबंधक लसी विकसित करणे शक्य झाले. मानवी आरोग्य सुधारण्यासाठी ऑप्टिकल कोहीरन्स टोमोग्राफी सारख्या निदानांच्या आधुनिक पद्धती आणि फॉलिक ॲसिडचा शोध लावण्यामध्येही विद्यापीठातील शास्त्रज्ञांचे मोठे योगदान राहिले आहे. विद्यार्थी येथे दरवर्षी ५०,००० पेक्षा अधिक विद्यार्थी शिक्षण घेतात. यांत अमेरिकेतील सर्व राज्यांमधील आणि जगातील अनेक देशांमधील आंतरराष्ट्रीय विद्यार्थ्यांचा समावेश असतो. विद्यार्थ्यांमध्ये विविधता आणण्यासाठी आणि गुणवत्तेला प्रोत्साहन देण्यासाठी विद्यापीठ सातत्याने प्रयत्नशील असते. कॅम्पसवरील शैक्षणिक वातावरणासोबतच टेक्सास लॉन्गहॉर्न्स नावाने ओळखले जाणारे क्रीडासंघ अतिशय प्रसिद्ध असून, विद्यापीठाचे विविध खेळ प्रकारांतील संघ राष्ट्रीय स्तरावर नेहमीच अग्रस्थानी राहतात. उल्लेखनीय माजी विद्यार्थी युटी ऑस्टिनच्या माजी विद्यार्थ्यांची साखळी अत्यंत विस्तृत आणि प्रभावशाली आहे. या विद्यापीठाने आतापर्यंत अनेक नोबेल पारितोषिक विजेते, ट्युरिंग पुरस्कार विजेते, पुलित्झर पुरस्कार विजेते आणि ऑलिम्पिक पदके जिंकणारे खेळाडू घडवले आहेत. यामध्ये प्रसिद्ध चित्रपट दिग्दर्शक रिचर्ड लिंकलेटर, अंतराळवीर ॲलन बीन, उद्योगपती मायकेल डेल, लेखक जेम्स मिशनर आणि अभिनेता मॅथ्यू मॅकोनेही यांचा समावेश आहे. क्रीडासंघ टेक्सास लॉन्गहॉर्न्स हे युनिव्हर्सिटी ऑफ टेक्सास ॲट ऑस्टिनचे प्रतिनिधित्व करणारे क्रीडा संघ असून ते अमेरिकेतील महाविद्यालयीन क्रीडा जगतात अत्यंत यशस्वी मानले जातात. विशेषतः अमेरिकन फुटबॉल, बेसबॉल, पोहणे आणि महिला वॉलीबॉल या खेळांमध्ये या संघाने राष्ट्रीय स्तरावर आपले वर्चस्व राखले आहे. लॉन्गहॉर्न्स संघाने आतापर्यंत विविध खेळांमध्ये ६५ हून अधिक 'एनसीएए' (NCAA) राष्ट्रीय विजेतेपदे पटकावली आहेत. या विद्यापीठाने अनेक ऑलिम्पिक पटू देखील घडवले असून, युटी ऑस्टिनच्या आजी-माजी विद्यार्थ्यांनी ऑलिम्पिक क्रीडा स्पर्धांमध्ये १५० हून अधिक सुवर्णपदकांसह एकूण ३०० हून अधिक पदकांची कमाई केली आहे, जी जगभरातील अनेक देशांच्या एकूण कमाईपेक्षाही जास्त आहे. संदर्भ आणि नोंदी {{संदर्भयादी]}